Sitrusboere dankbaar vir groter kwota water | Netwerk24
Deur Lourens Schoeman 13 Augustus 2019 05:00
Produsente in die Gamtoosvallei kan met die beskikbare water 'n normale sitrusoes verwag ná die verwoestende droogte van die laaste paar jaar, sê Petrus (Spes) du Preez, voorsitter van die Gamtoos landbouvereniging.
Petrus (Spes) du Preez.
Die departement van water en sanitasie het onlangs verligting gebring deur die kwota van 40% wat die droogtegeteisterde boere die afgelope jaar kon gebruik, te verslap sodat hulle nou 85% van hul volle kwota kan trek.
"Hoewel dit net 'n 85%-toekenning is, sal ons met goeie bestuur deur die jaar kom."
Daar is redelike aanplantings van jong sitrus en heelwat ouer boorde uitgetrek wat in die volgende paar jaar min of geen besproeiing sal benodig nie. Die druk gaan kom as dit oor so vier of vyf jaar in volle produksie kom, glo Du Preez.
Groenteproduksie is in volle gang, maar sal nie die agterstand inhaal van die waterbeperkings van die laaste seisoene nie. "Elke jaar sorg vir homself. Ten minste kan hulle, wanneer hul huurverpligtinge teenoor grondverhuurders buite die vallei verstryk, weer voluit op eie bodem produseer."
Du Preez sê dit is 'n baie moeilike uitvoerjaar.
"Afgesien van logistieke probleme weens die onlangse sloerstaking by die Nqura-hawe, soos verskeping en versending wat nou weer na normaal teruggekeer het en uitbetalings en bederfverliese wat bekend raak, sal dit nog 'n paar maande of langer neem om normale en gevolglike bederfskade en verliese te onderskei."
Hy sê hulle het klagtes ontvang oor die smaak van vrugte wat eers ná die sloerstaking verskeep kon word.